b'\n_START_ARTICLE_\nHans H\xc3\xb8egh\n_START_PARAGRAPH_\nHans H\xc3\xb8egh (f\xc3\xb8dt 1. september 1926 i Oslo, d\xc3\xb8d 31. oktober 2010) var en norsk forretningsmann og organisasjonsleder.\n_START_SECTION_\nFamilie\n_START_PARAGRAPH_\nHan var s\xc3\xb8nn av blomsterhandler Hans Chrystie H\xc3\xb8egh (1883\xe2\x80\x931975) og Ingrid Aanesen (1895\xe2\x80\x931970), og giftet seg i 1950 med Tove Thomsen (4.10.1928\xe2\x80\x9317.12.2002).\n_START_SECTION_\nYrkesliv\n_START_PARAGRAPH_\nH\xc3\xb8egh var president i Norges R\xc3\xb8de Kors fra 1975 til 1981. Deretter var han generalsekret\xc3\xa6r i Det internasjonale forbundet av R\xc3\xb8de Kors- og R\xc3\xb8de Halvm\xc3\xa5neforeninger i Gen\xc3\xa8ve. Fra 1988 til 1993 var H\xc3\xb8egh assisterende generalsekret\xc3\xa6r i FN. Han var dessuten FNs spesielle representant for programmet for verdens funksjonshemmede._NEWLINE_Hans H\xc3\xb8egh hadde handelsskole, og drev blomsterforretninger i Norge frem til 1981. Han hadde ogs\xc3\xa5 praksis fra blomsterforretninger i Danmark, Sverige, Sveits, Frankrike og England. Fra 1971 til 1980 var han generalkonsul for Peru. Han var styremedlem i Det Norske Flyktninger\xc3\xa5d fra 1973 til 1981, fra 1975 som viseformann.\n_START_SECTION_\nOrdener  og utmerkelser\n_START_PARAGRAPH_\nHans H\xc3\xb8egh var \xc3\xa6resmedlem i Norges Blindeforbund. I 1982 ble han utnevnt til kommand\xc3\xb8r av St. Olavs Orden. _NEWLINE_I 2000 mottok han prisen IF Award fra The International Federation for Spina Bifida and Hydrocephalus (IF). Denne prisen utdeles \xc3\xa5rlig til en person som har utmerket seg for sin innsats for personer med Spina Bifida (ryggmargsbrokk) eller Hydrocephalus (vannhode).'